<classify> WAZIRI Mkuu, Kassimu Majaliwa, amewataka wakuu wa majeshi ya polisi katika nchi 14 za Ukanda wa Afrika Mashariki EAPCCO kuwekeza katika mfumo wa teknolojia ya kisasa katika kupambana na magenge ya kihalifu ya kimataifa. Amesema mfumo huo uwe wenye kuvuka mipaka kwani kwa sasa wahalifu wamehamia katika mitandao na kuendelea kufanya uhalifu wa aina mbalimbali. Alisema hayo jana wakati akifungua mkutano wa 21 wa EAPCCO jijini Arusha. Alisema wakati umefika kwa shirikisho hilo kujikita katika teknolojia ya kisasa kwani dunia imekuwa kama kijiji kimoja na kila kukicha wahalifu wanabuni mbinu mpya za kutenda uhalifu katika eneo la nchi za ukanda huo. Alisema iwapo shirikisho hilo litafanikiwa kujikita katika teknolojia ya kisasa,huenda uhalifu wa kimataifa wa kuvuka mipaka ukapungua. Wahalifu wa utakatishaji fedha haramu, ugaidi, usafirishaji fedha haramu, madawa ya kulevya, bidhaa bandia, wizi wa magari, usafirishaji binadamu na uhalifu mwingine wamekuwa wakitumia mitandao ya simu kuhamisha fedha kutenda uhalifu, alisema.Alisema ni wajibu wa EAPCCO kujipanga kikamilifu katika teknolojia ya kisasa ili kupambana na hali hiyo kwa usalama wa wananchi wa nchi hizo na mali zao. Pia aliitaka EAPCCO kujikita katika kupambana na rushwa, akisema ikidhibitiwa, mipango yao ya kupiga vita uhalifu wa aina nyingine utafanikiwa. Pia Waziri Mkuu aliwataka wakuu wa wa polisi katika nchi hizo kukaa chini na kuangalia namna ya kutunga sheria zinazofanana kwa nchi zote za EAPCCO ili kudhibiti uhalifu unaovuka mipaka katika nchi hizo. Alimpongeza mwenyekiti mpya wa EAPCCO, Mkuu wa Jeshi la Polisi Tanzania, Inspekta Jenerali, Simon Sirro, kwa kupokea uenyekiti huo kutoka kwa aliyemaliza muda wake Mkuu wa Jeshi la Polisi Sudan, Adili Mohamed Ahmed Bashir. Naye IGP Sirro alisema jukumu la uenyekiti alilopewa ni kubwa hivyo atashirikiana na wenzake kufanikisha malengo hayo. Katibu Mkuu wa Shirikisho la Polisi Duniani kutoka Interpol, Jurgen Stock, alisema Afrika imekuwa ikiendelea siku hadi siku na sasa wahalifu wa aina mbalimbali wamekuja na mbinu mpya ya kufanya uhalifu kwa njia ya mitandao ya simu kwa kuhamisha fedha kutoka nchi moja kwenda nyingine, hivyo ni wajibu wa EAPCCO kujikita katika kupambana nao.  <topic>: kitaifa 